C 342/102
SK
Úradný vestník Európskej únie
6.9.2022
Streda 16. februára 2022
— so zreteľom na oznámenie Komisie z 13. novembra 2020 s názvom Nový program pre spotrebiteľov – Posilnenie odolnosti spotrebiteľov v záujme udržateľnej obnovy (COM(2020)0696),
— so zreteľom na oznámenie Komisie z 24. marca 2021 s názvom Stratégia EÚ v oblasti práv dieťaťa (COM(2021)0142),
— so zreteľom na závery Rady z 15. marca 2021 s názvom Stratégia Únie pre chemikálie vyrábané a používané udržateľným spôsobom: čas na výsledky,
— so zreteľom na článok 54 rokovacieho poriadku, ako aj na článok 1 ods.
1 písm.
e) rozhodnutia Konferencie predsedov z 12. decembra 2002 o postupe schvaľovania vypracovania iniciatívnych správ a na prílohu 3 k tomuto rozhodnutiu,
— so zreteľom na správu Výboru pre vnútorný trh a ochranu spotrebiteľa (A9-0349/2021),
A. keďže smernica o bezpečnosti hračiek bola prijatá v roku 2009 s cieľom zaistiť vysokú úroveň ochrany zdravia a bezpečnosti detí a zlepšiť fungovanie vnútorného trhu s hračkami odstránením prekážok obchodu s hračkami medzi členskými štátmi;
B. keďže prísny rámec EÚ pre bezpečnosť hračiek je navrhnutý tak, aby sa deťom zabezpečil čo najbezpečnejší zážitok z hry a je všeobecne považovaný za celosvetové meradlo;
C. keďže v Dohovore Organizácie Spojených národov o právach dieťaťa, ktorého signatármi sú všetky členské štáty EÚ, sa hra uznáva za právo každého dieťaťa; keďže hra prispieva k rozvoju, zdraviu a blahu detí a je nevyhnutnou súčasťou ich rastu; keďže štúdie ukazujú, že hračky môžu obohatiť hru a udržať deti pri hre dlhšie;
D. keďže smernica o bezpečnosti hračiek je smernicou s maximálnou harmonizáciou, čo znamená, že členské štáty nemôžu prijať žiadne iné požiadavky ako tie, ktoré sú v nej stanovené; keďže pravidlá a požiadavky na hračky sú v mnohých prípadoch prísnejšie ako na iné výrobky vzhľadom na zraniteľnosť spotrebiteľov, pre ktorých sú určené;
E. keďže účinnosť smernice EÚ o bezpečnosti hračiek je príliš často oslabovaná konaním nečestných obchodníkov a online predajom nevyhovujúcich výrobkov;
F. keďže napriek nedostatku komplexných údajov o jej úplnom vplyve je smernica o bezpečnosti hračiek stále do značnej miery účinná pri zaručovaní voľného pohybu hračiek na jednotnom trhu a keďže počet spoločností pôsobiacich na trhu sa od začatia úplného uplatňovania smernice o bezpečnosti hračiek od roku 2013 do roku 2017 zvýšil o 10 %, pričom obrat hračkárskeho priemyslu EÚ sa od nadobudnutia jej účinnosti neustále zvyšuje; keďže 99 % spoločností v tomto odvetví sú MSP a väčšinu z týchto spoločností tvoria mikropodniky;
G. keďže v smernici o bezpečnosti hračiek sa vyžaduje, aby hračky sprístupnené na trh EÚ boli bezpečné a aby sa zabezpečila vysoká úroveň ochrany detí pred nebezpečenstvami spôsobenými chemickými látkami v hračkách; keďže môže byť potrebná rýchla úprava osobitných požiadaviek a noriem, ak vedecký a technologický vývoj preukáže, že sa objavili predtým neznáme riziká a problémy súvisiace s hračkami;
H. keďže v stratégii s názvom Chemikálie – stratégia udržateľnosti Komisia zdôraznila potrebu zaviesť alebo posilniť ustanovenia, ktoré by zohľadňovali kombinované účinky chemických látok vrátane hračiek, a rozšíriť všeobecný prístup k riadeniu rizík s cieľom zabezpečiť, aby spotrebiteľské výrobky vrátane hračiek neobsahovali chemické látky, ktoré spôsobujú rakovinu, génové mutácie, ovplyvňujú reprodukčný alebo endokrinný systém alebo sú perzistentné a bioakumulatívne; keďže v stratégii s názvom Chemikálie – stratégia udržateľnosti sa okrem toho Komisia zaväzuje, že vyhodnotí spôsoby a harmonogram rozšírenia rovnakého všeobecného prístupu k riadeniu rizík, pokiaľ ide o spotrebiteľské výrobky, na ďalšie škodlivé chemické látky vrátane tých, ktoré majú vplyv na imunitný, nervový a respiračný systém, ako aj chemických látok toxických pre konkrétne orgány;